Document ID: 32006R1945

PADOMES REGULA (EK, EURATOM) Nr. 1945/2006
(2006. gada 11. decembris),
ar ko groza Regulu (EEK, Euratom, EOTK) Nr. 495/77, ar kuru nosaka to darbinieku kategorijas, kuri ir tiesīgi saņemt piemaksas par pastāvīgu darba gatavību, kā arī tādu piemaksu piešķiršanas nosacījumus un likmes
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Kopienu Civildienesta noteikumus un Kopienu Pārējo darbinieku nodarbināšanas kārtību, kuri noteikti ar Regulu (EEK, Euratom, EOTK) Nr. 259/68 (1), un jo īpaši Civildienesta noteikumu 56.b panta otro daļu,
ņemot vērā priekšlikumu, ko Komisija iesniegusi pēc apspriešanās ar Civildienesta noteikumu komiteju,
tā kā būtu jāgroza Regula (EEK, Euratom, EOTK) Nr. 495/77 (2), lai to pielāgotu mainīgajai vajadzībai būt pastāvīgā darba gatavībā Eiropas iestādēs,
IR PIEŅĒMUSI ŠO REGULU.
1. pants
Regulu (EEK, Euratom, EOTK) Nr. 495/77 groza šādi:
1)
Regulas 1. panta 1. punkta pirmo daļu aizstāj ar šādu tekstu:
“Ierēdņi,
-
kuriem algu maksā no pētniecības un ieguldījumu budžeta apropriācijām un kuri strādā kādā kopīgā pētniecības centra iestādē vai ir ārštata darbinieki, vai
-
kuriem algu maksā no kārtējā budžeta apropriācijām, un kuri strādā, lai nodrošinātu tehnisko iekārtu ekspluatēšanu vai uzraudzīšanu, drošības nodaļā vai citā dienestā, kas saistīts ar drošības funkciju īstenošanu, nodaļā, kas nodrošina atbalstu kopējās ārpolitikas un drošības politikas (KĀDP)/Eiropas drošības un aizsardzības politikas (EDAP) darbībām vai ārkārtas situāciju vai krīzes novēršanas koordinācijas pasākumiem, vai dienestos, kuros ir apstiprināta nepieciešamība pēc pastāvīgas darba gatavības, lai veiktu uzdevumus saskaņā ar mehānismiem, kas izveidoti, lai nodrošinātu palīdzību dalībvalstīm 24 stundas diennaktī,
ir tiesīgi saņemt pabalstu gadījumos, kad no viņiem regulāri tiek prasīta pastāvīga darba gatavība saskaņā ar Civildienesta noteikumu 56.b pantu.”.
2)
Regulas 3. pantu aizstāj ar šādu:
“3. pants
Katru gadu aprīlī Komisija iesniedz Padomei ziņojumu par to ierēdņu un darbinieku skaitu katrā kategorijā, kas ir saņēmuši šajā regulā minēto piemaksu, atsevišķi norādot gadījumus, kad piemaksa piešķirta saskaņā ar 1. panta 1. punkta otrās daļas noteikumiem.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 11. decembrī

Labels: 9
15